הכנסת השמונה-עשרה

הצעת חוק של  חברי הכנסת		רוברט אילטוב
					זאב אלקין
					יריב לוין
					אברהם מיכאלי
					אורי  אריאל
					משה גפני
					אורי מקלב
					כרמל שאמה
							
					פ/3506/18
הצעת חוק בחירת נציגי לשכת עורכי הדין לוועדות למינוי נושאי משרה שיפוטית (תיקוני חקיקה), התשע"א–2011

תיקון חוק בתי המשפט	1.		בחוק בתי המשפט [נוסח משולב] התשמ"ד–1984, בסעיף 6(2), במקום "את נציגיה" יבוא "עורך דין מסיעות האופוזיציה", במקום "הם יכהנו" יבוא "הנציג הנבחר וראש לשכת עורכי הדין יהיו נציגי הלשכה; הנציג הנבחר יכהן" ובסופו יבוא "בפסקה זו, "סיעות האופוזיציה" – הסיעות במועצה הארצית של לשכת עורכי הדין שאינן צדדים להסכמים המחייבים תמיכה בראש לשכת עורכי הדין". 	
תיקון חוק הדיינים	2.		בסעיף 6(א) לחוק הדיינים, התשט"ו–1955 במקום "שני עורכי דין העובדים במקצועם שייבחרו" יבוא "יושב ראש לשכת עורכי הדין ועורך דין נוסף מסיעות האופוזיציה שייבחר לשלוש שנים, בבחירות חשאיות" ובמקום "לשלוש שנים" יבוא "בסעיף זה, "סיעות האופוזיציה" – הסיעות במועצה הארצית של לשכת עורכי הדין שאינן צדדים להסכמים המחייבים תמיכה בראש לשכת עורכי הדין". 	
תיקון חוק הקאדים	3.		בסעיף 4(א) לחוק הקאדים, התשכ"א–1961 , במקום "שני עורכי דין, מהם לפחות אחד מוסלמי" יבוא "יושב ראש לשכת עורכי הדין, ועורך דין נוסף מסיעות האופוזיציה", אחרי "לשלוש שנים" יבוא "בבחירות חשאיות" ובסופו יבוא "לפחות אחד מעורכי הדין יהיה מוסלמי; בסעיף זה, "סיעות האופוזיציה" – הסיעות במועצה הארצית של לשכת עורכי הדין שאינן צדדים להסכמים המחייבים תמיכה בראש לשכת עורכי הדין". 	
תיקון חוק בתי הדין הדתיים הדרוזיים	4.		בחוק בתי הדין הדתיים הדרוזיים, התשכ"ג–1962, בסעיף 11(א) במקום "עורך דין שייבחר על ידי המועצה הארצית של לשכת עורכי הדין לשלוש שנים" יבוא "ראש לשכת עורכי הדין".
	
תיקון חוק השיפוט הצבאי	5.		בחוק השיפוט הצבאי, התשט"ו–1955, בסעיף 187(א)(5) במקום "נציג לשכת עורכי הדין שתבחר המועצה הארצית של לשכת עורכי הדין" יבוא "ראש לשכת עורכי הדין".	
תיקון חוק לשכת עורכי הדין	6.		בחוק לשכת עורכי הדין, התשכ"א–1961 בסעיף 109א, האמור בו יסומן "(א)" ואחריו יבוא:	
		"(ב)	המועצה הארצית של הלשכה תתקין, באישור שר המשפטים וועדת החוקה חוק ומשפט של הכנסת, כללים להסדרת הליך בחירת נציגי הלשכה לוועדות המינויים לנושאי משרה שיפוטית כאמור בסעיפים 6(2) לחוק בתי המשפט [נוסח משולב] התשמ"ד–1984, 6(א) לחוק הדיינים, התשט"ו–1955, 4(א) לחוק הקאדים, התשכ"א–1961; לא הותקנו כללים, יתקין שר המשפטים תקנות בעניין שיעמדו בתוקפן עד שהמועצה הארצית, באישור כאמור, תתקין כללים במקומן".	
תחילה, תחולה והוראות מעבר	7.	(א)	הוראות חוק זה יחולו על בחירת נציגים לוועדות המינויים לנושאי משרה שיפוטית כאמור בסעיף 109א(ב) לחוק לשכת עורכי הדין, התשכ"א–1961, כנוסחו בסעיף 4 לחוק זה, שנועדו להחליף את נציגי לשכת עורכי הדין המכהנים בתפקידם ערב תחילתו של חוק זה.	
		(ב)	עד שיתקיימו בחירות לנציגים כאמור בסעיף קטן (א), לפי סעיף 109א(ב), כנוסחו בסעיף 4 לחוק זה, ימשיכו לכהן הנציגים המכהנים בתפקידם ערב תחילתו של חוק זה.	
		(ג)	לא הותקנו כללים לפי סעיף 109א(ב) לחוק לשכת עורכי הדין, התשכ"א–1961, כנוסחו בסעיף 4 לחוק זה, בתוך שנה מיום פרסומו של חוק זה, יתקין שר המשפטים תקנות בתוך חודש מתום השנה.	
		(ד)	תחילתם של סעיפים 11(א) לחוק בתי הדין הדתיים הדרוזיים, התשכ"ג–1962 ו-187(א) לחוק השיפוט הצבאי, התשט"ו–1955, כנוסחם בסעיפים 4 ו-5 לחוק זה, ביום סיום כהונתם של נציגי הלשכה המכהנים בוועדות שלפי סעיף 11(א) האמור וסעיף 187(א) האמור ערב תחילתו של חוק זה.	

דברי הסבר

הצעת החוק נועדה להסדיר את דרך בחירתם של נציגי לשכת עורכי הדין לוועדות המינויים לנושאי משרה שיפוטית. מוצע לקבוע כי הנציגים, בוועדות שבהן יש שני נציגים (הוועדה למינוי שופטים, הוועדה למינוי דיינים והוועדה למינוי קאדים), יתחלקו בין יושב ראש הלשכה כנציג סיעות הקואליציה, לבין נציג שייבחר מקרב סיעות האופוזיציה בלשכת עורכי הדין. במקום בו יש נציג אחד (הועדה למינוי קאדי מד'הב והוועדה למינוי שופטים צבאיים) יהיה הנציג ראש לשכת עורכי הדין. עוד מוצע לחייב את המועצה הארצית של לשכת עורכי הדין להתקין כללים להסדרת בחירת נציגי הלשכה לוועדות מינויים חשובות אלה. אם הכללים לא יותקנו בתוך שנה מיום פרסומו של החוק, יתקין שר המשפטים תקנות בענין זה. החוק יחול על בחירות להחלפת הנציגים בוועדות המינויים המכהנים כעת, וכל עוד לא ייערכו בחירות לפי הכללים שיותקנו, ימשיכו לכהן הנציגים המכהנים כעת בוועדות המינויים. תקופה זו תארך לכל היותר כשנה, שאז יהיה חייב שר המשפטים להתקין תקנות, שעל בסיסן ייערכו בחירות לבחירת נציגי הלשכה לוועדות המינויים. ההצעה תמנע סחר מכר פוליטי במינויים האמורים.

---------------------------------
הוגשה ליו"ר הכנסת והסגנים
והונחה על שולחן הכנסת ביום
ג' באב התשע"א – 3.8.11